Document ID: 32010R1060
Publication Date: 2010-09-28

Content:
REGOLAMENT DELEGAT TAL-KUMMISSJONI (UE) Nru 1060/2010
tat-28 ta’ Settembru 2010
li jissupplimenta d-Direttiva 2010/30/UE tal-Parlament Ewropew u tal-Kunsill fir-rigward ta’ tikkettar tal-enerġija tat-tagħmir refriġeranti domestiku
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2010/30/UE tal-Parlament Ewropew u tal-Kunsill dwar l-indikazzjoni permezz ta’ tikkettar u l-informazzjoni standard tal-prodott dwar il-konsum tal-enerġija u riżorsi oħra minn prodotti marbutin mal-enerġija (1), u b’mod partikolari l-Artikoli 10 tagħha,
Billi:
(1)
Id-Direttiva 2010/30/UE titlob li l-Kummissjoni tadotta atti delegati fir-rigward tat-tikkettar tal-prodotti marbutin mal-enerġija li jirrappreżentaw potenzjal sinifikanti għall-iffrankar tal-enerġija u li għandhom differenzi kbar fil-livelli tal-prestazzjoni iżda b’funzjonalità ekwivalenti.
(2)
Id-Direttiva tal-Kummissjoni 94/2/KE tal-21 ta’ Jannar 1994 li timplimenta d-Direttiva tal-Kunsill 92/75/KEE fir-rigward tal-ittikkettjar tal-enerġija ta’ refriġeraturi, freezers elettriċi domestiċi u l-kombinazzjonijiet tagħhom (2) stabbiliet dispożizzjonijiet dwar it-tikkettar tal-enerġija fuq it-tagħmir refriġeranti domestiku.
(3)
L-elettriku ġġenerat mit-tagħmir refriġeranti domestiku jammonta għal parti sinifikanti mid-domanda totali għall-elettriku mid-djar fl-Unjoni. Barra mit-titjib fl-effiċjenza fl-użu tal-enerġija li diġà sar, għad hemm lok sostanzjali għal aktar tnaqqis fil-konsum tal-enerġija għat-tagħmir refriġeranti domestiku.
(4)
Id-Direttiva tal-Kummissjoni 94/2/KE għandha tiġi revokata u dispożizzjonijiet ġodda għandhom jiġu stipulati b’dan ir-Regolament sabiex ikun żgurat li t-tikketta tal-enerġija tipprovdi inċentivi dinamiċi għall-manifatturi sabiex ikomplu jtejbu l-effiċjenza fl-użu tal-enerġija tat-tagħmir refriġeranti domestiku u sabiex it-trasformazzjoni tas-suq lejn teknoloġiji effiċjenti fl-użu tal-enerġija sseħħ aktar malajr.
(5)
L-effett konġunt tad-dispożizzjonijiet stabbiliti f’dan ir-Regolament, u fir-Regolament tal-Kummissjoni Nru 643/2009 tat-22 ta’ Lulju 2009 li jimplimenta d-Direttiva 2005/32/KE tal-Parlament Ewropew u tal-Kunsill fir-rigward tar-rekwiżiti tal-ekodisinn għat-tagħmir refriġeranti domestiku (3), jista’ jkun li sal-2020 jiġu ffrankati 6 TWh ta’ elettriku fis-sena (4) meta mqabbel mas-sitwazzjoni fejn ma tittieħed l-ebda miżura.
(6)
Hemm opportunità wkoll li tkun iffrankata l-enerġija permezz ta’ prodotti fis-swieq li qegħdin jiżviluppaw għat-tagħmir refriġeranti tat-tip bl-assorbiment u tagħmir fejn jinħażen l-inbid. Dan it-tagħmir għandu għalhekk ikun inkluż fl-ambitu ta’ dan ir-Regolament.
(7)
Tagħmir refriġeranti tat-tip bl-assorbiment ma jagħmilx storbju, imma jikkonsma ħafna iktar enerġija mit-tagħmir tat-tip bil-kompressjoni. Sabiex l-utent aħħari jieħu deċiżjoni infurmata, it-tikketta għandha tinkludi informazzjoni dwar l-emissjonijiet ta’ storbju akustiku fl-arja minn tagħmir refriġeranti domestiku.
(8)
L-informazzjoni pprovduta fuq it-tikketta għandha tinkiseb bis-saħħa ta’ proċeduri ta’ kejl affidabbli, preċiżi u riproduċibbli, li jqisu l-metodi ta’ kejl l-aktar riċenti u avvanzati rikonoxxuti inklużi, fejn disponibbli, standards armonizzati adottati mill-korpi ta’ standardizzazzjoni Ewropej, kif elenkati fl-Anness I għad-Direttiva 98/34/KE tal-Parlament Ewropew u tal-Kunsill tat-22 ta’ Ġunju 1998 li tistabbilixxi proċedura għall-għoti ta’ informazzjoni fil-qasam tal-istandards u tar-Regolamenti tekniċi u tar-regoli tas-servizzi tas-Soċjetà tal-Informazzjoni (5).
(9)
Dan ir-Regolament għandu jispeċifika disinn u kontenut uniformi għat-tikketta tat-tagħmir refriġeranti domestiku.
(10)
Barra minn hekk, dan ir-Reoglament għandu jispeċifika r-rekwiżiti għad-dokumentazzjoni teknika u l-fiche għat-tagħmir refriġeranti domestiku.
(11)
Fuq kollox, dan ir-Regolament għandu jispeċifika r-rekwiżiti dwar l-informazzjoni li għandha tingħata waqt bejgħ ta’ tagħmir refriġeranti domestiku li jsir mill-bogħod, permezz ta’ reklami u materjal promozzjonali ta’ natura teknika.
(12)
Huwa xieraq li jkun hemm provvediment għal analiżi tad-dispożizzjonijiet ta’ dan ir-Regolament li jqis il-progress teknoloġiku.
(13)
Sabiex tkun iffaċilitata t-tranżizzjoni mid-Direttiva 94/2/KE għal dan ir-Regolament, it-tagħmir refriġeranti domestiku li jkollu tikketta skont dan ir-Regolament għandu jitqies konformi mad-Direttiva 94/2/KE.
(14)
Id-Direttiva 94/2/KE għandha għalhekk tiġi mħassra,
ADOTTAT DAN IR-REGOLAMENT:
Artikolu 1
Suġġett u ambitu
1. Dan ir-Regolament jistabbilixxi rekwiżiti għat-tikkettar u d-dispożizzjoni tal-informazzjoni supplimentari dwar il-prodott tat-tagħmir refriġeranti domestiku li jaħdem bl-elettriku li jkollu kapaċità ta’ ħżin bejn 10 u 1 500 litru.
2. Dan ir-Regolament għandu jkun applikabbli għal tagħmir refriġeranti domestiku li jopera permezz tal-elettriku, li jinkludi t-tagħmir li jinbiegħ għal użu mhux fi djar jew għal refriġerazzjoni ta’ oġġetti mhux tal-ikel u li jinkludi tagħmir ingastat.
Għandu japplika wkoll għat-tagħmir refriġeranti domestiku li jaħdem bl-elettriku u li jista’ jaħdem bil-batterija wkoll.
3. Dan ir-Regolament ma japplikax għal:
(a)
tagħmir refriġeranti li s-sors prinċipali tal-enerġija tiegħu mhuwiex l-elettriku, imma fjuwils bħall-gass illikwifikat taż-żejt mhux raffinat (LPG), il-pitrolju u l-bijodiżil;
(b)
tagħmir refriġeranti li jaħdem bil-batterija li jista’ jitqabbad mad-dawl permezz ta’ konverter AC/DC, li jinxtara separatament;
(c)
tagħmir refriġeranti magħmul ta’ darba u apposta għal użu partikolari (custom-made) u li mhux ekwivalenti għal mudelli oħra ta’ tagħmir refriġeranti;
(d)
tagħmir ta’ refriġerazzjoni għal użu fis-settur terzjarju fejn it-tneħħija tal-oġġetti tal-ikel minn ġo fih tingħaraf elettronikament u dik l-informazzjoni tkun tista’ tiġi trażmessa awtomatikament minn konnessjoni ta’ netwerk lejn sistema ta’ kontroll remota għal fini ta’ kontabilità;
(e)
tagħmir li l-funzjoni primarja tiegħu ma tkunx il-konservazzjoni ta’ oġġetti tal-ikel permezz tar-refriġerazzjoni, pereżempju il-magni indipendenti li jipproduċu s-silġ jew id-dispensers tax-xarbiet imkessħin.
Artikolu 2
Definizzjonijiet
Minbarra d-definizzjonijiet stipulati fl-Artikolu 2 tad-Direttiva 2010/30/UE, għandhom japplikaw ukoll dawn id-definizzjonijiet:
(1)
“oġġetti tal-ikel” tfisser ikel, ingredjenti, xarbiet inkluż l-inbid u prodotti oħra bil-ħsieb ewlieni li jiġu kkunsmati u li jeħtieġu t-tkessiħ f’temperaturi speċifiċi;
(2)
“tagħmir refriġeranti domestiku” tfisser armarju iżolat, b’kompartiment wieħed jew aktar, magħmul biex ikessaħ jew jiffriża oġġetti tal-ikel, jew għall-ħżin ta’ oġġetti tal-ikel imkessħin jew iffriżati għal skopijiet mhux professjonali, imkessaħ permezz ta’ proċess jew proċessi li jikkonsmaw l-enerġija, inkluż tagħmir li jinbiegħ bħala kitt li jintrama mill-utent aħħari;
(3)
“tagħmir ingastat” tfisser tagħmir refriġeranti fiss magħmul biex jiġi installat f’armarju, fi spazju vojt f’ħajt jew f’xi post simili, u li jeħtieġ elementi oħra biex ikun komplet;
(4)
“friġġ” tfisser tagħmir refriġeranti magħmul għall-preservazzjoni tal-oġġetti tal-ikel għall-anqas b’kompartiment wieħed għall-ħżin tal-ikel frisk u/jew xarbiet inkluż l-inbid;
(5)
“tagħmir refriġeranti tat-tip bil-kompressjoni” (compression-type) tfisser tagħmir refriġeranti fejn ir-refriġerazzjoni ssir permezz ta’ kumpressur li jaħdem b’mutur;
(6)
“tagħmir refriġeranti tat-tip bl-assorbiment” (absorption-type) tfisser tagħmir refriġeranti fejn ir-refriġerazzjoni ssir permezz ta’ proċess ta’ assorbiment li juża s-sħana bħala s-sors tal-enerġija;
(7)
“friġġ-friżer” tfisser tagħmir refriġeranti għall-anqas b’kompartiment wieħed fejn jinħażen l-ikel frisk u jkollu għall-anqas kompartiment wieħed għall-iffriżar tal-ikel frisk u l-ħżin tal-oġġetti tal-ikel iffriżati taħt il-kundizzjonijiet ta’ ħżin bi “tliet stilel” (il-kompartimanet fejn jiġi ffriżat l-ikel);
(8)
“armarju għall-ħżin tal-ikel iffriżat” tfisser tagħmir refriġeranti b’wieħed jew iktar kompartimenti magħmul għall-ħżin tal-oġġetti tal-ikel iffriżati;
(9)
“friżer tal-ikel” tfisser tagħmir refriġeranti li jkollu kompartiment wieħed jew aktar adegwati għall-iffriżar ta’ oġġetti tal-ikel f’temperaturi li jvarjaw mit-temperatura tal-ambjent sa - 18 °C, u li jkun adegwat ukoll għall-ħżin ta’ oġġetti tal-ikel iffriżati b’kundizzjonijiet ta’ ħżin bi “tliet stilel”; friżer tal-ikel jista’ jinkludi wkoll taqsimiet u/jew kompartimenti b’ “żewġ stilel” ġewwa l-kompartiment jew l-armarju;
(10)
“tagħmir għall-ħżin tal-inbid” tfisser tagħmir refriġeranti li ma għandux kompartiment ieħor għajr kompartiment wieħed jew iktar għall-ħżin tal-inbid;
(11)
“tagħmir b’diversi użi” tfisser tagħmir refriġeranti li ma għandux kompartiment għajr kompartiment wieħed jew iktar li għandhom diversi użi;
(12)
“tagħmir refriġeranti ekwivalenti domestiku” tfisser mudell ta’ tagħmir refriġeranti domestiku li jitqiegħed fis-suq li jkollu l-istess volum gross, l-istess volum ta’ ħżin, l-istess karatteristiċi tekniċi, ta’ effiċjenza u ta’ prestazzjoni, u l-istess tipi ta’ kompartimenti bħal mudell ta’ tagħmir refriġeranti ieħor imqiegħed fis-suq mill-istess manifattur iżda b’numru tal-kodiċi kummerċjali differenti;
(13)
“utent aħħari” tfisser konsumatur li jixtri jew li hu mistenni jixtri tagħmir refriġeranti domestiku;
(14)
“il-punt tal-bejgħ” tfisser il-post fejn it-tagħmir refriġeranti domestiku jitpoġġa għall-wiri jew jiġi offrut għall-bejgħ, għall-kiri jew biex jinxtara bin-nifs.
It-tifsiriet li jinsabu fl-Anness I għandhom japplikaw ukoll.
Artikolu 3
Responsabbiltajiet tal-fornituri
Il-fornituri għandhom jiżguraw li:
(a)
kull tagħmir refriġeranti domestiku ikollu tikketta stampata fil-format u bil-kontenut kif stipulat fl-Anness II;
(b)
ikun hemm disponibbli skeda tal-prodott kif stipulat fl-Anness III;
(c)
fuq talba jkun hemm disponibbli għall-awtoritajiet tal-Istati Membru u l-Kummissjoni dokumentazzjoni teknika kif stipulat fl-Anness IV;
(d)
kull reklamar għal mudell speċifiku ta’ tagħmir refriġeranti domestiku ikun fih il-klassi tal-effiċjenza fl-użu tal-enerġija, jekk ir-reklam ikun qed jagħti informazzjoni relatata mal-enerġija jew mal-prezz;
(e)
kull materjal tekniku ta’ reklamar dwar mudell speċifiku ta’ tagħmir refriġeranti domestiku li jiddeskrivi l-parametri tekniċi speċifiċi jkun fih il-klassi tal-effiċjenza fl-użu tal-enerġija ta’ dak il-mudell.
Artikolu 4
Responsabbiltajiet tan-negozjanti
Il-bejjiegħa għandhom jiżguraw li:
(a)
kull tagħmir refriġeranti domestiku, fil-punt tal-bejgħ, ikollu t-tikketta pprovduta mill-fornituri skont l-Artikolu 3(a) fuq il-faċċata jew fuq il-wiċċ ta’ fuq tat-tagħmir, b’tali mod li tkun tidher ċar;
(b)
it-tagħmir refriġeranti domestiku offrut għall-bejgħ, kiri jew xiri bin-nifs fejn l-utent aħħari ma jistax ikun mistenni li jara l-prodott muri jkun ikkummerċjalizzat bl-informazzjoni li għandha tingħata mill-fornituri skont l-Anness V;
(c)
kull reklam għal mudell speċifiku ta’ tagħmir refriġeranti domestiku ikun fih il-klassi tal-effiċjenza fl-użu tal-enerġija, jekk ir-reklamar ikun qed jagħti informazzjoni relatata mal-enerġija jew mal-prezz;
(d)
kull materjal tekniku ta’ reklamar dwar mudell speċifiku ta’ tagħmir refriġeranti domestiku li jiddeskrivi l-parametri tekniċi speċifiċi jkun fih il-klassi tal-effiċjenza fl-użu tal-enerġija ta’ dak il-mudell.
Artikolu 5
Metodi tal-kejl
L-informazzjoni li għandha tkun ipprovduta fl-Artikolu 3 għandha tinkiseb permezz ta’ proċeduri ta’ kejl affidabbli, preċiżi u riproduċibbli, li jqisu l-metodi l-iktar riċenti ta’ kejl rikonoxxuti b’mod ġenerali, kif stipulat fl-Anness VI.
Artikolu 6
Proċedura tal-verifika għal finijiet ta’ sorveljanza tas-suq
L-Istati Membri għandhom japplikaw il-proċedura stipulata fl-Anness VII meta jevalwaw il-konformità tal-klassi dikjarata tal-effiċjenza fl-użu tal-enerġija, il-konsum tal-enerġija annwali, il-volumi ta’ ikel frisk u ffriżat, kemm it-tagħmir jiflaħ jiffriża u l-emissjonijiet ta’ storbju akustiku fl-arja.
Artikolu 7
Reviżjoni
Il-Kummissjoni għandha tanalizza dan ir-Regolament fid-dawl tal-progress teknoloġiku mhux aktar tard minn erba’ snin wara li jidħol fis-seħħ. Ir-reviżjoni għandha b’mod partikolari tevalwa t-tolleranzi tal-verifika tal-Anness VII u l-possibiltajiet għat-tneħħija jew għat-tnaqqis tal-valuri tal-fatturi tal-korrezzjoni li jinsabu fl-Anness VIII.
Artikolu 8
Revoka
Id-Direttiva 94/2/KE hija revokata mit-30 ta’ Novembru 2011.
Artikolu 9
Dispożizzjonijiet tranżizzjonali
1. L-Artikoli 3 (d) u (e) u l-Artikoli 4 (b), (c) u (d) ma għandhomx japplikaw għar-reklamar stampat u għal materjal tekniku ta’ promozzjoni ppubblikat qabel it-30 ta’ Marzu 2012.
2. It-tagħmir refriġeranti domestiku imqiegħed fis-suq qabel it-30 ta’ Novembru 2012 għandu jkun konformi mad-dispożizzjonijiet stipulati fid-Direttiva 94/2/KE.
3. It-tagħmir refriġeranti domestiku li jkun konformi mad-dispożizzjonijiet ta’ dan ir-Regolament u li jitqiegħed fis-suq jew li jiġi offrut għall-bejgħ, kiri jew xiri bin-nofs qabel it-30 ta’ Novembru 2011 għandu jitqies konformi mad-dispożizzjonijiet stipulati fid-Direttiva 94/2/KE.
Artikolu 10
Dħul fis-seħħ u applikazzjoni
1. Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
2. Għandu japplika mit-30 ta’ Novembru 2011. Madankollu, l-Artikolu 3 (d) u (e) u l-Artikolu 4 (b), (c) u (d) għandhom japplikaw mit-30 ta’ Marzu 2012.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-28 ta’ Settembru 2010.

Metadata:
Eurovoc Level 1 Categories: 100158
100147
100159
100160
Eurovoc Level 2 Categories: 100261
100272
100263
100195
100196
Eurovoc Level 3 Categories: 138
87
2498
3641
1401
All Eurovoc Categories: 142
1425
3646
3861
642
893